得趙昌甫詩集轉呈轉庵却以謝夢得詩見示有詩次韻
作者：許及之
朝代：宋

paragraphs: 我饞嗜詩欣染指，但見其長有誰毀。
早年游方識趙謝，如魯逢掖宋章甫。
謝詩瀾翻豪且古，趙句清癯澹而苦。
學力到後成一家，渠自不知爲孰使。
天各一方費渴思，想見冰增寒似水。
居然老手斫方圓，出戶中規還中矩。
轉庵活法已參遍，何止得心仍得髓。
我如無寶窮波斯，望著是珍先自喜。
忽得趙璧急呈似，示以謝草如寄取。
自憐老去無長進，努力吟哦訓兒子。